text: L'agència ANA també hi fa tasques de gabinet de premsa per a Feda i Andorra Telecom - La Valira
  L'agència de notícies ANA, a banda d'elaborar les notes de premsa i el recull de la informació publicada diàriament a cada mitja de comunicació pel Govern d'Andorra, també fa tasques semblants per a dues empreses parapúbliques més del país com FEDA i Andorra Telecom.
  De moment només ha transcendit, arran d'una pregunta formulada pel Partit Socialdemòcrata (PS) sobre les inversions publicitàries del govern als diferents mitjans del Principat, que mensualment l'ANA rep 5.500 euros per realitzar els treballs anteriorment descrits, tot i disposar l'executiu d'un gabinet propi amb set empleats. A més, l'agència també es beneficia de les inversions publicitàries del Govern.
  Tanmateix LA VALIRA també ha pogut saber, de fonts consultades, que les companyies estatals d'electricitat i telecomunicacions tenen contractat aquest servei malgrat tenir gabinets de comunicació propis en els que hi treballen vàries persones.
  L'ANA està dirigida per la que fos regidora de Serveis Socials i Transparència de l'ajuntament de la Seu en l'etapa de l'alcalde Albert Batalla i actual presidenta de JuntsxCatalunya de l'Alt Urgell, Anna Vives (foto) que és llicenciada en Filologia catalana. Els accionistes d'aquesta empresa privada són les societats Som-hi! SL i S.Terés SLU.
  Aquesta agència d'informació nacional i internacional no pot ser considerada com a tal, ja que solament treballa per a clients privats i comercials i, per tant, no fa seguiment de les informacions d'aquells organismes públics com ara, per exemple, determinades corporacions comunals que no tenen subscrit els corresponents contractes econòmics com abonats.
  Però també hi ha certs elements contradictoris en el tarannà de l'agència com el referit a la difusió dels comunicats del Departament d'Estadística de Govern que publica en versió 'premium' només per a aquells abonats que paguen aquest servei. Unes notes que pública el mateix departament en la seva pàgina web.
  Cal recordar que l'ANA subministra al digital ara.ad tota l'edició de notícies donat que aquest darrer no compte amb cap periodista entre la seva plantilla. A més crida l'atenció que moltes informacions que es publiquen a l'ara.ad no apareguin a l'ANA tot i que, suposadament han d'haver estat elaborades prèviament per l'agència.